Vedcom sa podarilo vytvoriť čip, ktorý napodobňuje mozgové bunky
Vedcom z University of Bath sa podarilo úspešne dekódovať správanie a fungovanie mozgových buniek (neurónov) a následne ich reprodukovať do malých počítačových čipov, ktoré by mohli slúžiť na zlepšenie súčasných zdravotníckych pomôcok – píše Futurism.
Tieto drobné čipy by mohli zmeniť súčasné zdravotnícke pomôcky tým, že hodnoverne replikujú biologickú aktivitu, no v porovnaní s bežnými mikroprocesormi spotrebujú len jednu miliardtinu energie. Testovanie prebiehalo na laboratórnych potkanoch, kde sa úspešne podarilo napodobniť správanie neurónov v dvoch špecifických oblastiach mozgu. Nebolo to pritom vôbec jednoduché, nakoľko správanie neurónov je veľmi nepredvídateľné.
Konečným cieľom je využiť tieto neuróny na výrobu zdravotníckych pomôcok, ktoré dokážu lepšie pomôcť pacientom a byť ešte v lepšom súlade s ich telom. Napríklad taký kardiostimulátor by mohol byť omnoho inteligentnejší a reagoval by na rôzne psychické a fyzické podnety pacienta.